b"\n_START_ARTICLE_\nNecr\xc3\xb2polis de la Muralla del Kremlin\n_START_SECTION_\nFosses comunes de 1917\n_START_PARAGRAPH_\nEl juliol de 1917, centenars de soldats del Front Nord rus van ser arrestats per amotinament i deserci\xc3\xb3 i tancats a la fortalesa de Dvinsk. Posteriorment, 869 van ser traslladats a Moscou. All\xc3\xa0, els soldats tancats van iniciar una vaga de fam; les mostres de suport p\xc3\xbablic amena\xc3\xa7aven de convertir-se en una revolta ciutadana. El 22 de setembre, 593 van ser alliberats, mentre que la resta van quedar empresonats fins a la Revoluci\xc3\xb3 d'Octubre. Els soldats alliberats, anomenats col\xc2\xb7lectivament els Dvintsi ('els de Dvinsk'), van quedar-se a la ciutat com un grup cohesionat, establert al barri de Zamoskvor\xc3\xa8txie i clarament hostil al Govern Provisional. Immediatament despr\xc3\xa9s de la Revoluci\xc3\xb3 d'Octubre a Sant Petersburg, els Dvintsi esdevingueren la for\xc3\xa7a de xoc dels bolxevics a Moscou. La nit del 27 al 28 d'octubre, un destacament d'uns 200 homes, dirigint-se al nord cap al carrer Tverskaia, s'enfrontaren amb les forces lleialistes prop del Museu Hist\xc3\xb2ric Estatal a la pla\xc3\xa7a Roja. 70 dels Dvinstsi, incloent-hi el comandant de la companyia, Sap\xc3\xbanov, van morir a les barricades._NEWLINE_L'endem\xc3\xa0 els lleialistes, encap\xc3\xa7alats pel coronel Ri\xc3\xa0btsev, van aconseguir apoderar-se del Kremlin. Van disparar contra els soldats rojos que s'havien rendit a la muralla de l'Arsenal. En van morir m\xc3\xa9s en l'atac dels bolxevics al Kremlin, que aconseguiren capturar la nit del 2 al 3 de novembre. La lluita als carrers va endur-se'n un miler de vides, i el 4 de novembre la nova administraci\xc3\xb3 bolxevic decret\xc3\xa0 enterrar els seus morts a la pla\xc3\xa7a Roja prop de la muralla del Kremlin, on, de fet, la majoria d'ells havien estat morts._NEWLINE_Sentim tot de veus per aquesta pla\xc3\xa7a immensa, i un so de pics i pales. La travessem. Prop de la base de la muralla s'amunteguen muntanyes de sorra i pedres. Pujant-hi veiem dues grans fosses, de 10 o 15 peus de fond\xc3\xa0ria i 50 iardes de llarg, on centenars de soldats i treballadors estan cavant a la llum de les fogueres. Un jove estudiant se'ns adre\xc3\xa7a en alemany. \xc2\xabLa Tomba dels Germans\xc2\xbb, ens explica. _NEWLINE_ John Reed, Deu dies que sacsejaren el m\xc3\xb3n._NEWLINE_Un total de 238 morts van ser enterrats en aquestes fosses comunes situades entre les torres del Senat i Nik\xc3\xb3lskaia en un funeral celebrat el 19 de novembre (John Reed en menciona incorrectament 500); dues v\xc3\xadctimes m\xc3\xa9s van ser enterrades el 14 i el 17 de novembre. El m\xc3\xa9s jove, P\xc3\xa0vel Andr\xc3\xa8iev, nom\xc3\xa9s tenia 14 anys. De les 240 v\xc3\xadctimes prorevolucion\xc3\xa0ries de les lluites d'octubre i novembre, al llistat oficial de la Comissi\xc3\xb3 de Tombes de Moscou nom\xc3\xa9s se'n van identificar 20, incloent-hi 12 dels Dvinstsi. Al mar\xc3\xa7 del 2009, encara quedaven 3 carrers a Moscou en honor d'aquestes v\xc3\xadctimes individuals: els carrers Lius\xc3\xadnovskaia, Pavla Andr\xc3\xa8ieva i Verz\xc3\xa8mneka, aix\xc3\xad com el carrer Dv\xc3\xadntsev, anomenat aix\xc3\xad en honor dels Dvintsi._NEWLINE_Els lleialistes van aconseguir perm\xc3\xads per enterrar p\xc3\xbablicament els seus morts el 13 de novembre. Aquest funeral comen\xc3\xa7\xc3\xa0 a l'edifici de la vella Universitat Estatal de Moscou, prop del Kremlin; 37 morts van ser enterrats al cementiri de Vsekhsvi\xc3\xa0tskoie (avui enderrocat), situat al barri de S\xc3\xb3kol.\n_START_SECTION_\nDebat i preservaci\xc3\xb3\n_START_PARAGRAPH_\nLa discussi\xc3\xb3 sobre la clausura del mausoleu va sorgir poc despr\xc3\xa9s de la dissoluci\xc3\xb3 de la Uni\xc3\xb3 Sovi\xc3\xa8tica, amb opinions que oscil\xc2\xb7laven des d'enterrar Lenin simplement a Sant Petersburg fins a passejar-ne la m\xc3\xb2mia en una gira mundial amb fins lucratius. Despr\xc3\xa9s del cl\xc3\xadmax de la crisi constitucional russa de 1993, el president Bor\xc3\xads Ieltsin retir\xc3\xa0 la gu\xc3\xa0rdia d'honor del mausoleu i anunci\xc3\xa0 la seva opini\xc3\xb3 de ja feia temps segons la qual Lenin hauria de ser enterrat. La decisi\xc3\xb3 va rebre el suport de la Comissi\xc3\xb3 P\xc3\xbablica d'Organitzacions Democr\xc3\xa0tiques. El 1995, Ieltsin es \xc2\xabdespla\xc3\xa7\xc3\xa0 cap al centre nacionalista\xc2\xbb i, com els anteriors l\xc3\xadders de l'Estat, us\xc3\xa0 el mausoleu com a tribuna del govern; per\xc3\xb2, el 1997, reiter\xc3\xa0 que s'hauria d'enterrar Lenin. Les propostes per retirar la necr\xc3\xb2polis de la pla\xc3\xa7a Roja han ensopegat amb l'oposici\xc3\xb3 p\xc3\xbablica._NEWLINE_Segons una enquesta del final del 2008, el 66% dels enquestats es mostraren a favor que Lenin repos\xc3\xa9s en un cementiri tradicional, incloent-hi un 28% que opinava que aquest funeral hauria de posposar-se fins a quan ja hagu\xc3\xa9s traspassat la generaci\xc3\xb3 comunista. Un 25% es mostr\xc3\xa0 a favor que el cos continu\xc3\xa9s al mausoleu. A l'octubre del 2005, un 51% dels enquestats vot\xc3\xa0 a favor del funeral i un 40% a favor de la preservaci\xc3\xb3."